
ПРЕДЛОГ 
ЗАКОН ЗА ОРГАНИЗАЦИЈА И РАБОТА НА ОРГАНИТЕ НА ДРЖАВНАТА УПРАВА


ГЛАВА I. ОСНОВНИ ОДРЕДБИ

Предмет на законот
Член 1
Со овој закон се уредуваат организацијата, надлежностите и работата на органите на државната управа.
Цел на основање на органите на државната управа
Член 2
Органите на државната управа се дел од извршната власт на Република Северна Македонија кои се основаат во областите од значење за државата заради ефикасно извршување на нејзините функции и остварување на правата, должностите и правните интереси на граѓаните и правните лица.

Начин на работа на органите на државната управа
Член 3
(1) Органите на државната управа работите од својата надлежност ги вршат самостојно и во рамките на Уставот и законите.
(2) Органите на државната управа работите од својата надлежност ги вршат непристрасно и политички неутрално, обезбедувајќи еднаквост во остварувањето на правата, должностите и правните интереси на граѓаните и правните лица.
(3) Работата на органите на државната управа е јавна.
(4) Органите на државната управа за својата работа се одговорни на Владата на Република Северна Македонија (во натамошниот текст: Владата).
(5) Во вршењето на работите од својата надлежност, органите на државната управа соработуваат и се информираат меѓусебно, како и со други јавни органи.

ГЛАВА II. ОРГАНИЗАЦИЈА НА ОРГАНИТЕ НА ДРЖАВНАТА УПРАВА 

Видови органи на државната управа
Член 4
(1) Органи на државната управа се:
1. Министерствата;
2. Органите на државната управа во состав на министерствата;
3. Управните организации и
4. Самостојни органи на државната управа.
(2) Основањето и работата на министерствата, органите на државната управа во состав на министерствата и управните организации се уредуваат со овој закон.
(3) Основањето и работата на самостојните органи на државната управа се уредува со овој или друг закон.

Оддел 1.
Министерства

Министерство
Член 5

Министерство е орган на државната управа кој врши управни работи во области групирани во еден или повеќе управни ресори.

Министер
Член 6
(1) Со работата на министерството раководи министер.
(2) Министерот:
· го претставува министерството; 
· организира и обезбедува законито и ефикасно вршење на работите и задачите на министерството; 
· ги утврдува и застапува политиките во ресорот;
· донесува правилници, други прописи и конкретни правни акти кога за тоа е овластен со закон; 
· одлучува за правата, должностите и одговорностите на државните службеници и други лица вработени во министерството кои немаат статус на државни службеници, доколку со закон поинаку не е определено и 
· врши други работи утврдени со закон.
(3) Министерот е одговорен пред Владата и Собранието на Република Северна Македонија (во натамошниот текст: Собранието) за спроведувањето на политиките во областите од ресорот на министерството и за законитоста и резултатите од работењето на министерството во рамките на неговите надлежности.

Заменик министер
Член 7
(1) Собранието именува и разрешува заменик на министерот на соодветното министерство на предлог на претседателот на Владата. 
(2) Заменикот го заменува министерот во случај кога тој е отсутен или кога поради болест и други причини не е во можност да ја врши својата функција, со сите негови овластувања и одговорности во раководењето. 
(3) Заменикот во соработка со министерот врши работи од надлежност на министерот што тој ќе му ги довери. 
(4) Заменик министерот е одговорен пред Владата и Собранието за работата во отсуство на министерот и извршените работи доверени во соработка со министерот.  

Државен секретар
Член 8
(1) Владата именува и разрешува државен секретар во министерствата, во согласност со закон со кој е уредена положбата на високите раководители.
(2) Државниот секретар во министерството:
· го следи и координира спроведувањето на плановите и програмите на министерството;
· ја координира работата на организациските единици во министерството;
· обезбедува континуитет и професионалност во работењето на службата на министерството;
· ја координира политиката и врши други работи на управување со човечките ресурси во министерството согласно со закон и
· врши други работи за кои е овластен со закон и од страна на министерот.

Министерства 
Член 9
Министерства се:
1. Министерството за одбрана; 
2. Министерството за внатрешни работи; 
3. Министерството за правда; 
4. Министерството за односи меѓу заедниците; 
5. Министерството за надворешни работи и надворешна трговија; 
6. Министерството за европски прашања; 
7. Министерството за финансии; 
8. Министерството за економија и труд; 
9. Министерството за енергетика, рударство и минерални суровини; 
10. Министерството за земјоделство, шумарство и водостопанство; 
11. Министерството за здравство; 
12. Министерството за образование и наука; 
13. Министерството за социјална политика, демографија и млади; 
14. Министерството за локална самоуправа; 
15. Министерството за култура и туризам; 
16. Министерството за дигитална трансформација; 
17. Министерството за јавна администрација; 
18. Министерството за транспорт; 
19. Министерството за животна средина и просторно планирање и 
20. Министерството за спорт.

Оддел 2. 
Органи во состав на министерства

Орган во состав на министерство
Член 10
(1) Орган на државната управа во состав на министерство (во натамошниот текст: орган во состав) се основа за вршење определени управни, инспекциски и други стручни работи од надлежноста на министерството, утврдени со закон, за чие вршење, поради нивната природа и обем, е потребен повисок степен на организациска, стручна и оперативна самостојност од онаа на организациските единици во министерството.
(2) Во вршењето на законски утврдените надлежности, органот во состав е самостоен во донесувањето на конкретни правни акти и преземањето на управни дејствија, а министерот не може да влијае врз одлучувањето во конкретен предмет, освен кога тоа е изречно предвидено со закон.
(2) Органот во состав има својство на правно лице кога тоа е предвидено со овој закон. 

Директор на орган во состав
Член 11
(1) Со работата на органот во состав раководи директор кој го именува и разрешува Владата, по предлог на министерот кој раководи со министерството во чиј состав е органот (во натамошниот текст: министерот), согласно закон со кој се уредува положбата на високите раководители.  
(2) Директорот на органот во состав: 
· организира и обезбедува законито и ефикасно вршење на работите и задачите на органот;
· донесува одредени прописи и конкретни правни акти, кога за тоа е овластен со закон или од страна на министерот;
· одлучува за правата, должностите и одговорностите на државните службеници и други лица вработени во органот и 
· врши други работи утврдени со закон и за кои е овластен од страна на министерот.
(3) Директорот на органот во состав е одговорен пред министерот.

Заменик на директорот на органот во состав
Член 12
(1) Во зависност од природата и обемот на работите од надлежност на органот, со закон може да се предвиди именување на заменик директор на органот во состав од страна на Владата, по предлог на министерот, согласно закон со кој се уредува положбата на високите раководители. 
(2) Заменик директорот на органот во состав го заменува директорот во случај кога тој е отсутен или кога поради болест и други причини не е во можност да ја врши својата функција, со сите негови овластувања и одговорности во раководењето, и врши работи од надлежност на директорот што тој ќе му ги довери.
(3) Заменикот на директорот на органот во состав е одговорен пред директорот на органот и министерот. 

Видови органи во состав
Член 13
(1) Видови на органи на државната управа во состав на министерствата се управа, инспекторат, академија и капетанија.
(2) Управа се основа заради извршување на управните задачи во одредена потесна област од ресорот на министерството преку водење на управни постапки, донесување прописи и конкретни правни акти од потесната област, водење евиденции, вршење на надзорни дејности и други управни работи со примена на стручни, аналитички, истражни, информативни и други методи.
(3) Инспекторат се основа заради вршење на непосреден инспекциски надзор врз работењето на субјектите на надзорот во одредени области утврдени со закон, со цел да се обезбеди законитост преку превентивно дејствување и изрекување на инспекциски мерки.
(4) Академија се основа заради стручно усовршување, обука и пренесување на знаења и вештини од одредени области на различни категории лица утврдени со закон.
(5) Капетанија се основа заради вршење на управни, стручни и надзорни работи поврзани со безбедноста на пловидбата на внатрешните води во државата. 

Однос на Владата и министерството со органот во состав
Член 14
(1) Во рамките на самостојното работење министерот издава насоки за работата на органот во состав во согласност со целите и надлежностите на министерството.
(2) Одредени прописи од надлежност на органот во состав ги донесува министерот по предлог на директорот.
(3) Министерот го претставува органот во состав пред Владата и Собранието. 
(4) Овластувањата кон органот во состав, Владата и Собранието ги остваруваат преку министерството.

Оддел 3.
Управни организации

Управна организација
Член 15
(1) Управна организација е стручна организација со јавни овластувања која се основа за вршење управни работи од надлежност на одреден ресор за кои е потребна примена на посебни методи, сознанија и компетенции и поголема самостојност од онаа што ја има орган во состав.
(2) Управната организација има својство на правно лице.

Директор на управна организација
Член 16
(1) Со работата на управната организација раководи директор кој го именува и разрешува Владата, согласно закон со кој се уредува положбата на високите раководители.  
(2) Директорот на управната организација:
· ја претставува управната организација; 
· организира и обезбедува законито и ефикасно вршење на работите и задачите од надлежност на управната организација; 
· донесува прописи и конкретни правни акти кога за тоа е овластен со закон;
· одлучува за правата, должностите и одговорностите на државните службеници и други лица вработени во управната организација кои немаат статус на државни службеници, доколку со закон поинаку не е определено и 
· врши други работи утврдени со закон.
(3) Директорот на управната организација е одговорен пред Владата.

Заменик на директорот на управната организација
Член 17
(1) Владата именува и разрешува заменик на директорот на управната организација, согласно закон со кој се уредува положбата на високите раководители.  
(2) Заменикот го заменува директорот во случај кога тој е отсутен или кога поради болест и други причини не е во можност да ја врши својата функција, со сите негови овластувања и одговорности во раководењето и врши работи од надлежност на директорот што тој ќе му ги довери.
(3) Заменик директорот е одговорен пред директорот и Владата.   

Управни организации
Член 18
Управни организации се:
1. Државниот архив на Република Северна Македонија;
2. Државниот завод за статистика;
3. Геолошкиот завод на Република Северна Македонија и 
4. Државниот завод за индустриска сопственост.

Оддел 4. 
Самостојни органи на државната управа
 
Самостоен орган на државната управа
Член 19
(1) Самостоен орган на државната управа се основа заради вршење на управни работи во области кои не се групирани во ресорот на ниту едно министерство.
(2) Самостојниот орган на државната управа има својство на правно лице.
(3) Самостоен орган на државната управа може да се основа само ако претходно се утврди дека:
· постои јасна законска и јавна потреба за негово основање;
· неговите надлежности не се преклопуваат со надлежности на постојните органи;
· целите не можат поефикасно да се остваруваат преку постоечки органи;
· основањето е организациски, кадровски и финансиски оправдано;
· се обезбедуваат неопходни ресурси за неговото функционирање;
· утврдени се мерливи цели и очекувани резултати од неговото работење и 
· основањето придонесува кон подобрување на квалитетот, ефикасноста и отчетноста на државната управа.
(4) Проценката од ставот (3) на овој член задолжително содржи анализа на постојната институционална структура, можноста за преземање на надлежностите од постоечки орган и финансиските последици од основањето на новиот орган. 
(5) Текстот на законот со кој се предлага основање на самостоен орган на државната управа, а кој го предлага Владата, се утврдува по претходно добиено позитивно мислење на проценката од ставот (3) на овој член од министерот кој раководи со министерството надлежно за вршење на работите од областа на државната управа и министерот кој раководи со министерството надлежно за вршење на работите од областа на финансиите. 
(6) Текстот на законот со кој се предлага спојување или укинување на самостоен орган на државната управа, а кој го предлага Владата, се утврдува по претходно добиено позитивно мислење од министерот кој раководи со министерството надлежно за вршење на работите од областа на државната управа.
(5) Формата и содржината на образецот за проценката од ставот (3) на овој член уредуваат со одлука која, на предлог на министерот кој раководи со министерството надлежно за вршење на работите од областа на државната управа, ја донесува Владата. 
(7) Со закон со кој се основа самостоен орган на државната управа задолжително се уредуваат неговиот статус, надлежности, орган на раководење, одговорност, начин на финансирање и односот со Владата.
(8) Министерството надлежно за вршење на работите од областа на државната управа води и јавно објавува евиденција на самостојните органи на државната управа.

Периодичен функционален и организациски преглед
Член 20
(1) Најмалку еднаш во пет години се врши функционален и организациски преглед на самостојните органи на државната управа.
(2) Со прегледот од ставот (1) на овој член, за секој самостоен орган на државната управа поединечно, се оценува: 
· оправданоста од понатамошното негово постоење;
· исполнувањето на неговите цели;
· ефикасноста и економичноста на на неговото работење;
· преклопувањето на неговите надлежности со други органи;
· потребата од реорганизација, спојување или пренесување на надлежности и 
· потребата од неговото укинување.
(3) Извештајот од прегледот од ставот (1) на овој член се објавува на интернет страницата на министерството надлежно за вршење на работите од областа на државната управа

Директор на самостоен орган на државната управа
Член 21
(1) Со работата на самостоен орган на државната управа, раководи директор кој го именува Владата или управниот одбор, согласно закон.
(2) Статусот и положбата на директорот и постапката за негово именување се уредуваат со закон со кој се уредува положбата на високите раководители.
(3) Директорот на самостојниот орган на државната управа:
· го претставува самостојниот орган на државната управа; 
· организира и обезбедува законито и ефикасно вршење на работите и задачите на самостојниот орган на државната управа; 
· донесува управни прописи кога за тоа е овластен со закон;
· донесува конкретни управни акти кога за тоа е овластен со закон;
· одлучува за правата, должностите и одговорностите на државните службеници и други лица вработени во самостојниот орган на државната управа кои немаат статус на државни службеници, доколку со закон поинаку не е определено и 
· врши други работи утврдени со закон.
(3) Директорот на самостојниот орган на државната управа е одговорен пред Владата или пред органот што го именувал, согласно закон.

ГЛАВА III. НАДЛЕЖНОСТИ НА ОРГАНИТЕ НА ДРЖАВНАТА УПРАВА

Работи од надлежност на органите на државната управа
Член 22
(1) Органите на државната управа постапувајќи во рамките на своите надлежности во согласност со Уставот, законите и ратификуваните меѓународни договори: 
· ја спроведуваат политиката на извршувањето на законите и другите прописи на Собранието и прописите на Владата;
· одговорни се за извршување на законите и другите прописи;
· ги извршуваат насоките и ставовите на Владата за работата на органите на државната управа; 
· ја следат и се одговорни за состојбата во областите за кои се основани;
· даваат иницијатива за решавање на прашањата во областите за кои се основани;
· решаваат во управни работи; 
· вршат надзор над законитоста на актите и работењето на трговските друштва, установите и другите правни лица кога за тоа се овластени со закон;
· вршат управен и инспекциски надзор и други управни работи кога за тоа се овластени со закон;
· ги подготвуваат предлозите на законите чиј овластен предлагач е Владата;
· ги подготвуваат прописите што ги донесува Владата и
· вршат и други работи утврдени со Уставот и со закон.
(2) Ако меѓу министерствата настане спор во врска со надлежноста или се појават други спорни прашања во вршењето на работите од нивна надлежност, овие министерства се должни да формираат меѓуресорска група за решавање на спорните прашања. 
(3) Доколку не се постигне согласност министерствата се должни да ја известат Владата. 
(4) Владата ќе го разгледа спорното прашање и ќе им даде насоки на министерствата за негово решавање.

Законско пренесување на работите од надлежност на државната управа
Член 23
(1) Со закон може на единиците на локалната самоуправа и градот Скопје да им се довери извршување на одредени работи од надлежноста на органите на државната управа. 
(2) Законите и прописите кои се однесуваат на органите на државната управа се применуваат и од страна на физичките и правните лица кои со закон се овластени да извршуваат работи од надлежност на државната управа.
(3) При пренесување на работи од надлежност на органите на државната управа на единиците на локалната самоуправа и градот Скопје, како и другите физички и правни лица, се пренесуваат и средства за нивното извршување.


Оддел 1. 
Надлежности на министерствата

Министерство за одбрана
Член 24
Министерството за одбрана ги врши работите што се однесуваат на:
· остварувањето на системот на одбраната на независноста и територијалниот интегритет на Република Северна Македонија;
· планирањето, организацијата, опремувањето, развојот и подготвувањето на Армијата на Република Северна Македонија и спроведувањето на утврдените планови;
· организирањето и подготвувањето за одбрана;
· организирањето и спроведувањето на обуката за одбрана;
· надзорот од неговата надлежност и 
· врши други работи утврдени со закон.

Министерство за внатрешни работи
Член 25
(1) Министерството за внатрешни работи ги врши работите што се однесуваат на:
· остварување на системот на јавна безбедност;
· пријавувањето на живеалиштето и престојувалиштето;
· државјанството и патните исправи за премин на државната граница;
· движењето и престојот во граничниот појас;
· обебедувањето на државната граница, контролата на преминување на државната граница, како и определени работи во врска со утврдувањето и решавањето на граничните инциденти и другите повреди на границата;
· престојот и движењето на странците;
· производството, прометот, складирањето и заштитата од запаливи течности, гасови, експлозиви и други опасни материјали и превозот на овие материјали;
· укажувањето на помош при елементарни непогоди и епидемии;
· набавувањето, поседувањето, носењето и контролата на обележувањето на оружјето и муницијата;
· надзорот од неговата надлежност и 
· врши други работи утврдени со закон.
(2) Во состав на Министерството за внатрешни работи е Управата за јавна безбедност. 

Министерство за правда
Член 26
(1) Министерството за правда ги врши работите што се однесуваат на:
· судството, јавното обвинителство, државното правобранителство;
· кривичната одговорност и одговорноста за прекршоци;
· нотарските работи, адвокатурата и други видови правна помош;
· наследувањето, сопственоста, стварните права и облигационите односи;
· меѓународната правна помош;
· извршувањето на санкциите за кривични дела и прекршоци;
· организацијата и управувањето со казнено- поправните и воспитно- поправните установи;
· амнестијата и помилувањето;
· судските вештачења, експертизи и супервештачења;
· изборниот систем, водењето евиденција на избирачкото право;
· кривичната, прекршочната, парничната, вонпроцесната, извршната постапка;
· вршењето на работите што не спаѓаат во надлежност на друг орган на државната управа и
· врши други работи утврдени со закон.
(2) Во состав на Министерството за правда се: 
· Управата за извршување на санкциите, 
· Управа за процена 
· Управа за застапување на Република Северна Македонија пред Европскиот суд за човекови права и 
· Државниот инспекторат за употреба на јазиците.
(3) Управата за процена, Управата за извршување на санкциите и Управата за застапување на Република Северна Македонија пред Европскиот суд за човекови права имаат својство на правно лице.

Министерство за односи меѓу заедниците
Член 27
(1) Министерството за односи меѓу заедниците ги врши работите што се однесуваат на:
· обезбедување и координација на поддршка на Владата во реализација на стратешкиот приоритет поврзан со обврските кои произлегуваат од Рамковниот договор;
· обезбедување и реализација на финансиски средства потребни за успешно одвивање на процесот на реализација на обврските кои произлегуваат од Рамковниот договор во рамките на Буџетот на Република Северна Македонија и од донаторите,
· обезбедување на координација и усогласување на работата на органите на државната управа за спроведување на Рамковниот договор;
· унапредување и заштита на правата на припадниците на заедниците како група на државјани на Република Северна Македонија, а која традиционално живеат на територијата на Република Северна Македонија, при што нејзините припадници имаат различни етнички, јазични, културни, религиозни или други особености и ги води желбата за заштита и негување на тие особености;
· следење на спроведувањето на правото на употреба на јазиците и писмата на заедниците;
· гарантирање на заштитата на етничкиот, културниот и јазичниот идентитет на заедниците;
· меѓународна соработка за прашања кои се однесуваат на односите меѓу заедниците;
· други прашања што се однесуваат на односите меѓу заедниците;
· следење на состојбата во односите помеѓу заедниците во Република Северна Македонија на национално ниво, по региони и во единиците на локалната самоуправа и изготвување извештаи и препораки до Владата на Република Северна Македонија, како и до Комитетот за односи меѓу заедниците;
· промовирање и преземање на мерки за унапредување на употребата на јазикот кој го зборуваат најмалку 20% од граѓаните на Република Северна Македонија,;
· давање на стручни мислења по материјалите кои се во функција на спроведување и унапредување на употребата на јазикот кој го зборуваат најмалку 20% од граѓаните на Република Северна Македонија;
· давање на поддршка на Владата во обезбедување на правичната и соодветната застапеност на граѓаните кои припаѓаат на сите заедници во органите на државната управа;
· давање на поддршка во подготвувањето на методологија за донесување на акциони планови на Владата во областа на правичната застапеност при вработувањето и
· врши и други работи утврдени со закон.
(2) Во состав на Министерството за односи меѓу заедниците се:
· Управата за развој и унапредување на образованието на јазиците на припадниците на заедниците и 
· Управата за афирмирање и унапредување на културата на припадниците на заедниците во Република Северна Македонија.

Министерство за надворешни работи и надворешна трговија
Член 28
Министерството за надворешни работи и надворешна трговија ги врши работите што се однесуваат на: 
· надворешните работи и надворешната политика на Република Северна Македонија;
· воспоставувањето, развивањето и координирањето на односите, претставувањето и афирмирањето на Република Северна Македонија на меѓународен план;
· заштита на интересите, правата и имотот на Републиката и нејзините државјани и на домашните правни лица во странство;
· координирањето и известувањето за политиката од надлежноста за која е основано;
· грижата за положбата и правата на припадниците на македонскиот народ во соседните земји;
· организацијата и раководењето со дипломатските, конзуларните и други претставништва на Република Северна Македонија, како и организирање на системот на врски со нив;
· склучувањето, ратификувањето и чувањето на меѓународните договори;
· определувањето и одбележувањето на државната граница;
· комуникацијата и соработката со странските дипломатски и конзуларни претставништва на странски држави и мисии на меѓународни организации во Република Северна Македонија;
· акредитацијата на амбасадори, приемот на акредитивни писма, издавањето привилегии и имунитети на странски дипломатски претставништва и претставништва на меѓународни владини организации и други работи во врска со именувањето и отповикувањето на амбасадори на Република Северна Македонија во странство;
· собирањето, проучувањето и грижата за странската и домашната документација од негова надлежност;
· следењето на меѓународните стопански движења, како и нивното влијание врз економските односи во Републиката;
· надворешнотрговското работење;
· подобрување на економските односи со странство;
· предлагање и спроведување мерки од областа на економските односи со странство, следење на меѓународните економски односи и мултилатералната, регионалната и билатералната соработка со други земји и организации и нивниот развој;
· креирање, спроведување, предлагање и подобрување на режимот на надворешната трговска политика, вклучувајќи мерки за заштита во надворешната трговија;
· усогласување на прописите на надворешнотрговската размена со прописите на Европската Унија и Светската трговска организација и на други мултилатерални институции и организации и нивно спроведување;
· склучување и следење на спроведувањето на меѓународните трговски договори и договори и 
· врши други работи утврдени со закон.

Министерство за европски прашања
Член 29
Министерството за европски прашања ги врши работите што се однесуваат на: 
· обезбедување на координација и усогласување на работата на органите на државната управа и другите органи и институции за подготвување на Републиката за членство во Европската Унија, вклучително и за преговори за членство во Европската Унија;
· обезбедување на координација на активностите за спроведување на Спогодбата за стабилизација и асоцијација склучена меѓу Републиката и Европските заедници и нивните земји членки и другите договори склучени меѓу Републиката и Европската Унија, како и на работните тела формирани во рамките на склучената спогодба и другите договори со Европската Унија;
· обезбедување на координација на процесот на подготвување на македонската верзија на правото на Европската Унија (acquis communautaire);
· обезбедување на координација заради усогласување на работата на претставниците на Републиката во институциите и телата на Европската Унија;
· обезбедување на координација заради усогласување на работата на Републиката како држава членка на Европската Унија;
· обезбедување на координација на странската помош од Европската Унија и нејзините земји членки и другата странска помош поврзана за реформите комплементарни на процесот на интегрирање на Републиката во Европската Унија;
· информирање на јавноста за активностите поврзани со процесот на европска интеграција и европските прашања;
· како и други работи поврзани со Европската Унија кои ќе ги определи Владата и
· врши други работи утврдени со закон.

Министерство за финансии
Член 30
(1) Министерството за финансии ги врши работите што се однесуваат на: 
· системот на финансирање;
· трезорскиот систем;
· царинскиот систем;
· даночниот систем и даночната политика;
· системот на девизното работење;
· системот на банките и штедилниците и други финансиски институции;
· системот на сметководството, ревизијата и платниот промет;
· заемите и кредитите;
· макроекономската политика и политиката за развој на националната економија;
· подготвувањето проекција на платниот биланс;
· подготвувањето и следењето на макроекономските биланси;
· осигурувањето на имот и лица;
· игрите на среќа;
· изготвувањето и извршувањето на Буџетот на Република Северна Македонија и на завршната сметка на Буџетот на Република Северна Македонија;
· сопственоста и други имотно- правни односи;
· стоковните резерви;
· надзорот од негова надлежност и
· врши други работи утврдени со закон.
(2) Во состав на Министерството за финансии се:
· Управата за имотно-правни работи;
· Царинската управа;
· Управата за јавни набавки;
· Управата за финансиско разузнавање;
· Управата за финансиска полиција;
· Управата за јавни приходи и 
· Државниот девизен инспекторат.
(3) Царинската управа, Управата за јавни набавки, Управата за финансиско разузнавање, Управата за финансиска полиција и Управата за јавни приходи имаат својство на правно лице.

Министерство за економија и труд
Член 31
(1) Министерството за економија и труд ги врши работите што се однесуваат на:
· следењето на состојбата и појавите на пазарот на стоки и услуги и влијанието на мерките на економската политика;
· следењето на економските, структурните и техничко- технолошките состојби и предлагање на мерки за остварување на развојната и тековната економска политика во областа на производството, трговијата, угостителството и занаетчиството;
· преземањето мерки против монополската положба и монополското однесување;
· следењето на тековните материјални биланси и снабдувањето на граѓаните со основните прехранбени производи и други стоки за широка потрошувачка и на претпријатијата со суровини и репроматеријали;
· системот и политиката на цени на производи и услуги;
· подготвувањето програма за глобален материјален развој на човечките ресурси;
· заштитата на потрошувачите;
· малите и средните претпријатија и задругарството;
· работните односи, вработувањето и вработеноста;
· заштитата на работниците при работењето;
· материјалното обезбедување на привремено невработените;
· платите и животниот стандард;
· надзорот од негова надлежност и
· врши други работи утврдени со закон.
(2) Во состав на Министерството за економија и труд се:
· Управата за наменско производство;
· Државниот пазарен инспекторат и 
· Државниот инспекторат за труд. 

Министерство за енергетика, рударство и минерални суровини
Член 32
(1) Министерството за енергетика, рударство и минерални суровини ги врши работите што се однесуваат на:
· енергетиката, енергетската политика и планирањето на развојот во областа на електрична енергија, природен гас, нафта и деривати на нафта, топлотна енергија и термални води, како и други видови енергија и нивна експлоатација;
· снабдувањето со енергија;
· спроведувањето на постапки за селекција и именување на органите на раководење, управување и надзор во правните лица од областа на енергетиката во целосна или доминантна државна сопственост;
· стратегијата и политиката за енергетска безбедност;
· рационалната употреба на енергијата и енергетска ефикасност, обновливи извори на енергија;
· координацијата на работата и реализација на енергетските инвестиции;
· рударството, стратегија и политика за развој на рударството;
· експлоатацијата на минерални суровини и геолошки ресурси;
· геолошките истражувања и истражувања поврзани со експлоатација на минерални суровини;
· изработката на програма за истражувачки работи од областа на основните геолошки истражувања поврзани со одржливото користење на ресурсите;
· надзорот од негова надлежност и
· врши други работи утврдени со закон.
(2) Во состав на Министерството за енергетика, рударство и минерални суровини се:
· Управата за метрологија и 
· Државниот инспекторат за енергетика, рударство и минерални суровини.
(3) Управата за метрологија има својство на правно лице.

Министерство за земјоделство, шумарство и водостопанство
Член 33
(1) Министерството за земјоделство, шумарство и водостопанство ги врши работите што се однесуваат на:
· земјоделството, шумарството и водостопанството;
· користењето на земјоделското земјиште, шумите и другите природни богатства;
· ловот и риболовот;
· заштитата на растенијата од болести и штетници;
· спроведување на политиката во областа на безбедноста на храна и храната за животни и ветеринарното здравство;
· следењето и проучувањето на состојбите со водите, одржувањето и подобрувањето на режимот на водите;
· хидромелиоративните системи;
· хидролошките и агрометеоролошките мерења, како и противградобијната заштита;
· проучувањето и истражувањето на метеоролошките, хидролошките и биометеоролошките појави и процеси;
· надзорот од негова надлежност и
· врши други работи утврдени со закон.
(2) Во состав на Министерството за земјоделство, шумарство и водостопанство се:
· Управата за водостопанство;
· Управата за хидрометеоролошки работи;
· Управата за семе и саден материјал;
· Фитосанитарната управа;
· Управа за фитосанитарни лабораториски работи;
· Државниот инспекторат за земјоделство и 
· Државниот инспекторат за шумарство и ловство.
(3) Управата за хидрометеоролошки работи има својство на правно лице.


Министерство за здравство
Член 34
(1) Министерството за здравство ги врши работите што се однесуваат на:
· здравствена заштита и здравствено осигурување на населението;
· загаденоста на воздухот, водата, земјиштето и животните продукти;
· организацијата и развојот на здравството;
· следењето на здравствената состојба на населението;
· заштитата на населението од заразни болести, од штетното влијание на гасовите, јонизирачките зрачења, бучавата, загаденоста на воздухот, водата и земјиштето;
· предмети за општа употреба;
· хигиено- епидемиолошката состојба;
· лековите, помошните лековити средства, медицинските помагала, медицинската опрема, санитетските уреди и материјали;
· отровите и опојните дроги;
· надзорот од негова надлежност и
· врши други работи утврдени со закон.
(2) Во состав на Министерството за здравство се:
· Управата за електронско здравство и 
· Државниот санитарен и здравствен инспекторат.
(3) Управата за електронско здравство има својство на правно лице.

Министерство за образование и наука
Член 35
(1) Министерството за образование и наука ги врши работите што се однесуваат на:
· воспитанието и образованието од сите видови и степени;
· организацијата, финансирањето, развојот и унапредувањето на воспитанието, образованието и науката;
· воспитанието и образованието на децата на нашите работници на привремена работа и престој во странство;
· верификацијата на струките и профилите во образованието;
· ученичкиот и студентскиот стандард;
· меѓународната научно-техничка соработка;
· надзорот од негова надлежност и
· врши други работи утврдени со закон.
(2) Во состав на Министерството за образование и наука се:
· Педагошката управа;
· Управата за развој на образованието и 
· Државниот просветен инспекторат.
(3) Управата за развој на образованието има својство на правно лице.

Министерство за социјална политика, демографија и млади
Член 36
(1) Министерството за социјална политика, демографија и млади ги врши работите што се однесуваат на: 
· пензиско- инвалидското осигурување;
· социјалната политика;
· хуманата популациона политика заради усогласен економски социјален развој;
· правните односи во бракот, семејството и вонбрачната заедница;
· односите меѓу родителите и децата, старателството и посвојувањето;
· унапредувањето на рамноправноста на половите;
· заштитата на децата и малолетните лица;
· заштитата на младината и жените;
· заштитата на лицата со пречки во развојот;
· заштитата на цивилните инвалиди од војната и на семејството чиј хранител е на задолжителна воена служба;
· заштитата на борците од Антифашистичката војна и од сите национално ослободителни војни на Македонија, на воените инвалиди, на прогонуваните и затвораните за идеите на самобитноста на македонскиот народ и неговата државност, како и на членовите на нивните семејства кои немаат можности за материјална и социјална егзистенција;
· планирање на семејството;
· семејството и децата;
· подготовката и развојот на демографската политика и политиката поврзана со миграциите;
· подготовката и развојот на политиката за млади;
· грижата за психофизичкиот развој на младите и нивната заштита;
· поттикнувањето и помагањето на формите на младинско организирањe;
· преземањето активности за создавање услови за задржување во Републиката на способните и талентирани млади, како и создавањето услови за стимулирање на нивното враќање;
· поттикнување на вработливоста на младите;
· надзорот од негова надлежност и
· врши други работи утврдени со закон.
(2) Во состав на Министерството за социјална политика, демографија и млади се:
· Управата за прашањата на борците и воените инвалиди и 
· Управата за водење на регистарот на задолжително социјално осигурување.

Министерство за локална самоуправа
Член 37
(1) Министерството за локална самоуправа ги врши работите што се однесуваат на:
· следењето на развојот и предлагањето мерки за унапредување на локалната самоуправа;
· следењето на состојбата за територијалната поделба и развивање стандарди за големината, населението и потребите на единиците на локалната самоуправа;
· предлагањето на системот, политиката, мерките и инструментите за остварување порамномерен регионален развој и за поттикнување на развојот на стопански недоволно развиените подрачја;
· остварувањето и користењето на средствата наменети за стопански недоволно развиените подрачја;
· надзорот од негова надлежност и
· врши други работи утврдени со закон.
(2) Во состав на Министерството за локална самоуправа се:
· Управата за регионален развој и 
· Државниот инспекторат за локална самоуправа.
(3) Управата за регионален развој има својство на правно лице. 

Министерство за култура и туризам
Член 38
(1) Министерството за култура и туризам ги врши работите што се однесуваат на:
· следењето, анализирањето и предлагањето акти и мерки за развој и унапредување на културата;
· примената, заштитата, унапредувањето и збогатувањето на македонскиот јазик и неговото кирилско писмо;
· организацијата, финансирањето и развојот на мрежата на националните установи и финансирањето на програми и проекти од национален интерес во оваа област;
· заштитата на културното богатство;
· издавачката, музичката, сценско- уметничката, филмската, галериската, библиотечната, архивската, музејската и кинотечната дејност, дејноста на домовите на културата и дејноста за посредување во културата;
· заштитата на авторското право и сродните права;
· споменичкото одбележување на настани и истакнати личности од национален интерес;
· интегралното планирање на развојот на туризмот и комплементарни активности;
· развојот, прогласување и одржливо користење на туристички простор и туристички дестинации од значење за туризмот;
· промоцијата на туризмот во земјата и во странство;
· подобрувањето на системот на вредност и конкурентност на туристичките места и производи;
· истражувањето на туристичкиот пазар и развој на туристички информациски систем;
· условите и начинот на вршење на дејноста на туристичките агенции;.
· надзорот од негова надлежност и
· врши и други работи утврдени со закон.
(2) Во состав на Министерството за култура и туризам се:
· Управата за заштита на културното наследство и 
· Државниот инспекторат за употреба на македонскиот јазик.

Министерство за дигитална трансформација
Член 39
(1) Министерството за дигитална трансформација ги врши работите што се однесуваат на:
· развојот и промоцијата на информатичкото општество;
· технолошкиот развој и технолошката култура;
· подготвување на стратешки документи од областа на дигитализацијата;
· организирање и спроведување на обуки за дигитални вештини;
· безбедност на мрежи и информациски системи;
· дигитализација на јавните услуги;
· администрирање со интегрирана база на лични податоци на населението на Републиката и соодветните книги за евиденција;
· креирањето и водењето на регистар на информационите и комуникациските системи и информатичката опрема во рамките на органите на државната управа;
· интегрираната информатичка и комуникациска мрежа, базите на податоци, меѓусебното поврзување и
· размена на информации, безбедносните аспекти и развојот на инфраструктурата на државните органи, правните и другите лица на кои со закон им е доверено да вршат јавни овластувања;
· следењето на состојбите со информациските и телекомуникациските технологии и воведување на меѓународни стандарди;
· телекомуникациите и телекомуникациската инфраструктура;
· радиодифузијата и радиодифузната инфраструктура;
· остварувањето на меѓународна соработка по прашања од негова надлежност;
· надзор од негова надлежност и
· врши и други работи утврдени со закон.
(2) Во состав на Министерството за дигитална трансформација е Управата за водење на матичните книги.
(3) Управата за водење на матичните книги има својство на правно лице.

Министерство за јавна администрација
Член 40
(1) Министерството за јавна администрација ги врши работите што се однесуваат на:
· законското уредување на прашањата во врска со администрацијата;
· надзорот и обезбедувањето на единствена примена на прописите што се однесуваат на државните и јавните службеници;
· развивањето на политиката поврзана со правата, обврските, одговорностите и оценувањето на државните и јавните службеници;
· класификацијата и описот на работните места, платите и надоместоците на плати на државните и јавните службеници;
· водењето Регистар за вработените во јавниот сектор;
· подготвувањето стратешки документи за ефикасното и ефективното работење, обуката и стручното усовршување на државните и јавните службеници, организирање и спроведување на обуката;
· развојот и координацијата на политиките во врска со управувањето со човечките ресурси;
· реформата во јавната администрација;
· остварувањето на меѓународна соработка по прашања од негова надлежност;
· државната управа;
· управната постапка;
· управниот надзор и
· врши други работи утврдени со закон.
(2) Во состав на Министерството за јавна администрација се:
· Управата за администрација;
· Академијата за стручно усовршување и обука на административните службеници и 
· Државниот управен инспекторат.

Министерство за транспорт
Член 41
(1) Министерството за транспорт ги врши работите што се однесуваат на: 
· патниот сообраќај и патната инфраструктура;
· железничкиот сообраќај и железничката инфраструктура;
· воздушниот сообраќај и воздухопловната инфраструктура;
· внатрешната пловидба;
· поштенскиот сообраќај и поштенската инфраструктура;
· други видови на транспорт и инфраструктура која е неопходна за вршење транспорт (жичари и ски-лифтови и слично);
· станбено-комуналните работи, соодветната инфраструктура, уредувањето на просторот и управувањето со градежното земјиште во сопственост на Републиката и
· врши и други работи утврдени со закон.
(2) Во состав на Министерството за транспорт се:
· Капетанијата на пристаништата;
· Управата за сигурност во железничкиот систем;
· Државниот инспекторат за градежништво и урбанизам;
· Државниот инспекторат за транспорт и
· Државниот комунален инспекторат.

Министерство за животна средина и просторно планирање
Член 42
(1) Министерството за животна средина и просторно планирање ги врши работите што се однесуваат на: 
· следењето на состојбата на животната средина;
· заштитата на водите, почвата, флората, фауната, воздухот и озонската обвивка од загадување;
· заштитата од бучава, радијација, заштитата на биодиверзитетот, геодиверзитетот, националните паркови и заштитените области;
· реставрацијата на загадените делови од животната средина;
· предлагањето мерки за третман на цврст отпад;
· просторното планирање;
· просторниот информативен систем;
· надзорот од негова надлежност и
· врши и други работи утврдени со закон.
(2) Во состав на Министерството за животна средина и просторно планирање се:
· Управата за животна средина;
· Управата за просторен информативен систем и
· Државниот инспекторат за животна средина

Министерство за спорт
Член 43
Министерството за спорт ги врши работите што се однесуваат на: 
· системот, развојот и унапредувањето на спортот и физичката културa;
· изработката и реализацијата на стратегии за развој на спортот;
· јавниот интерес во спортот во надлежност на Републиката во согласност со закон;
· учеството во изградба, опремување, одржување и располагање со спортски објекти и спортска инфраструктура во сопственост на државата;
· создавањето услови за поголема достапност на спортот до сите граѓани;
· развојот на моралните и етичките вредности во спортот;
· следењето, утврдувањето и поддршката на субјектите во спортот;
· заштитата од дискриминација и говор на омраза врз спортисти, спортски организации и други субјекти од областа на спортот;
· поддршката на млади талентирани спортисти;
· верификацијата на квалификации на стручните кадри во областа на спортот;
· меѓународната соработка во областа на спортот;
· надзорот во областа на спортот и
· врши други работи утврдени со закон.


Оддел 2. 
Надлежности на управните организации

Државен архив
Член 44
Државниот архив на Република Северна Македонија ги врши работите на:
· чување и заштитата на архивската граѓа со која располага Република Северна Македонија;
· средување и обработка на граѓата и
· вршење на архивски истражувања.

Државен завод за статистика
Член 45
Државниот завод за статистика ги врши работите на: 
· прибирање, обработка и објавување на статистичките податоци; 
· чување, презентирање и давање статистички податоци утврдување на нивната точност; 
· давање мислења за методолошките основи на овластените носители за спроведување на статистички истражувања;
· подготовка на статистички прогнози, трендови и модели и други аналитички податоци и индикатори и 
· другите работи утврдени со закон.

Геолошки завод
Член 46
Геолошкиот завод на Република Северна Македонија ги работите на: 
· истражување, стручна анализа и други работи од областа на основните геолошки истражувања кои се од јавен интерес на Република Северна Македонија, а кои се однесуваат на изработка на основните геолошки, хидрогеолошки, инжинерско-геолошки, геохемиски и сеизмотектонски карти и други геолошки карти;
· утврдување на закономерноста на концентрацијата и разместувањето на природните минерални суровини во земјината кора;
· подготвување на геолошките подлоги за просторно планирање, градежништво, водоснабдување, земјоделство, шумарство, урбанизација и изградба на инфраструктурни објекти и 
· другите работи утврдени со закон.

Државен завод за индустриска сопственост
Член 47
Државниот завод за индустриска сопственост ги врши работите на: 
· прием на пријави за заштита на правата од индустриска сопственост;
· спроведување управна постапка за стекнување права од индустриска сопственост;
· водење регистри на стекнатите права и други регистри утврдени со закон;
· објавување службено гласило со податоци за пријавените и признаените права од индустриска сопственост;
· спроведување испит за застапници за заштита на правата од индустриска сопственост;
· подготвување предлози на закони и други прописи од областа на индустриската сопственост;
· промовирање на заштитата на индустриската сопственост;
· претставување на Република Северна Македонија и застапување на нејзините интереси во меѓународните, европските и регионалните организации за индустриска сопственост;
· поведување иницијативи за ратификување меѓународни договори и грижа за исполнување на обврските од областа на индустриската сопственост што произлегуваат од ратификуваните меѓународни договори;
· подготвување и издавање упатства, прирачници и коментари од областа на индустриската сопственост;
· соработка со други субјекти вклучени во системот за заштита на правата од индустриска сопственост во земјата и во странство и
· другите работи утврдени со закон.
ГЛАВА IV. АКТИ НА ОРГАНИТЕ НА ДРЖАВНАТА УПРАВА

Акти на министерството, управната организација и самостојниот орган на државната управа
Член 48
(1) Министерот и директорот на управната организација односно на самостојниот орган на државната управа кога за тоа се овластени со закон донесуваат прописи во вид на општи подзаконски акти и тоа:
· правилници;
· наредби;
· упатства;
· планови;
· програми и други прописи.
(2) Со прописите од ставот (1) на овој член за граѓаните и правните лица не може да се утврдуваат нови права и обврски кои не се пропишани со закон односно да се воведува постапка, услов или обврска за граѓаните и правните лица која не произлегува од закон, да се пропишува надлежност на други органи, ниту да се проширува, ограничува или менува надлежноста на органот на државната управа кој ги донел.
(3) Министерството, управната организација односно самостојниот орган на државната управа за тоа се овластени со закон или друг пропис издаваат решенија и други видови конкретни правни акти и реални акти. 
(4) Прописот со кој се уредува постапување кое непосредно влијае врз правата и обврските на граѓаните и правните лица се објавува и образложува на начин достапен за јавноста.

Акти на органот во состав 
Член 49
(1) Директорот на органот во состав кога за тоа е овластен со закон на министерот му предлага донесување на:
· правилници;
· наредби;
· упатства;
· планови;
· програми и други прописи.
(2) Со овластување на министерот или врз основа на закон директорот на органот во состав може да донесе:
· упатства;
· планови;
· програми и други прописи.
(3) Органот во состав кога за тоа е овластен со закон или друг пропис издава решенија и други видови конкретни правни акти и реални акти.

Видови прописи на органите на државната управа
Член 50
(1) Со правилник се утврдуваат и се разработуваат одделни одредби на законите и други прописи заради нивно извршување. 
(2) Со наредба се наредува или забранува постапување во определена ситуација која има општо значење за извршување на законите и други прописи. 
(3) Со упатство се пропишува начинот на постапување во извршувањето на одделни одредби на законите и други прописи. 
(4) Со план и програма се утврдуваат и се разработуваат одделни прашања за извршување на законите и други прописи за кои е потребно утврдување на рокови и динамика на нивно извршување.

Видови конкретни правни акти на органите на државната управа
Член 51
Во управната постапка и во одлучувањето по одделни прашања, како и во други случаи предвидени со закон и друг пропис, органот на државната управа донесува решенија, одлуки, наредби, лиценци, дозволи, одобренија и други конкретни правни акти. 

Согласност за донесување пропис
Член 52
Ако министерот е овластен да донесе пропис во согласност со друг министер, а таква согласност меѓу нив не е постигната, министрите за спорното прашање се должни да ја известат Владата и да постапат според упатството што таа ќе го даде.

Задолжителна инструкција за извршување на јавни овластувања
Член 53
(1) Министерот и директорот на управната организација и самостојниот орган на државната управа можат да донесуваат задолжителни инструкции само за начинот на извршување на јавните овластувања утврдени со закон.
(2) Инструкцијата не може да создава нови права и обврски, да ја проширува законската надлежност или да ограничува права и слободи утврдени со закон.
(3) Инструкцијата не може да се однесува на конкретен предмет, конкретно лице или конкретна управна постапка.
(4) Инструкцијата се објавува доколку со закон не е определено поинаку.

ГЛАВА V. НАДЗОР И ОРГАНИ ЗА ВРШЕЊЕ НАДЗОР

Надзор над работата на органите на државната управа
Член 54
(1) Надзорот над работата на органите на државната управа го опфаќа надзорот над законитоста и ефикасноста на нивната работа.
(2) Надзорот над работата министерството и самостојниот орган на државната управа го врши Владата.
(3) Надзорот над работата на органот во состав и управната организација го вршат министерствата. 

Надзор над други јавни органи и субјекти
Член 55
(1) Надзор над законитоста и ефикасноста на работата на јавните претпријатија, јавните служби и установи, како и над физичките и правните лица основани од државата или на кои овластувања им се доверени од државата, вршат органите на државната управа.
(2) Надзор над законитоста на работата на органите на единиците на локалната самоуправа и градот Скопје, јавните претпријатија, јавните служби и установи, како и над физичките и правните лица основани од единиците на локалната самоуправа или на кои овластувања им се доверени од единиците на локалната самоуправа, вршат органите на државната управа.
(3) Надзорот од ставот (2) не може да се однесува на целисходноста на одлуките донесени во рамките на изворните надлежности на единиците на локалната самоуправа.
(4) Надзорот над законитоста на прописите на единиците на локалната самоуправа и градот Скопје го вршат органите на државната управа.

Постапка за надзор
Член 56
(1) Во вршењето на надзорот од членовите 54 и 55 на овој закон, овластениот орган на државната управа е должен да го информира органот во кој е извршен надзорот за констатираните неправилности и недостатоци и да му предложи рок за нивно отстранување. 
(2) Ако органот односно субјектот во кој е вршен надзорот од став (1) на овој член, не ги отстрани констатираните неправилности и недостатоци во утврдениот рок, овластениот орган ќе преземе мерки за нивно отстранување утврдени со закон. 
(3) Во случај кога констатираните неправилности и недостатоци од став (1) на овој член можат да предизвикаат штетни последици за остварување на правата и интересите на граѓаните или за работата на органот односно субјектот, овластениот орган од став (1) на овој член е должен за тоа веднаш да ја извести Владата. 
(4) За констатираната состојба овластените органи од став (1) на овој член, се должни да предложат мерки до Владата за отстранување на утврдените неправилности и недостатоци во работењето на органот односно субјектот.
(5) Мерките од ставот (2) на овој член мора да бидат неопходни, соодветни и пропорционални на природата и тежината на констатираните неправилности и недостатоци.

Специјализиран стручен надзор
Член 57
(1) Кога за вршење на надзорот е потребно специјализирано стручно знаење, овластениот орган може да ангажира независен стручен субјект.
(2) Субјектот од ставот (1) не смее да биде во судир на интереси со органот или субјектот над кој се врши надзорот.
(3) Стручното мислење не го ослободува органот што го врши надзорот од одговорност за донесување на конечниот заклучок и преземање мерки согласно закон.

Правна заштита
Член 58
Субјектот над кој е извршен надзор има право на правна заштита против преземените мерки и дејствија во постапката на надзор, согласно закон, без да се одложи преземањето на итни мерки кога тоа е неопходно заради заштита на животот, здравјето, безбедноста или друг јавен интерес определен со закон.

Инспекциски надзор
Член 59
Органите на државната управа вршат инспекциски надзор согласно закон.

ГЛАВА VI. ПРЕОДНИ И ЗАВРШНИ ОДРЕДБИ

Престанок на примена на постојниот закон
Член 60
Со денот на отпочнување со примена на овој закон, престанува да важи Законот за организација и работа на органите на државната управа („Службен весник на Република Македонија“ 44/2002; 13/2006; 82/2008; 167/2010; 36/2011; 51/2011 и „Службен весник на Република Северна Македонија“ бр. 96/2019; 110/2019; 154/2019; 121/2024), освен одредбите од членовите 12 став (1) алинеја 1 и 2, 29 и 31 кои продолжуваат да се применуваат под условите утврдени во членот 61 од овој закон.

Продолжување со работа
Член 61
Комисијата за односи со верските заедници и религиозните групи и Агенцијата за иселеништво основани со Законот за организација и работа на органите на државната управа („Службен весник на Република Македонија“ 44/2002; 13/2006; 82/2008; 167/2010; 36/2011; 51/2011 и „Службен весник на Република Северна Македонија“ бр. 96/2019; 110/2019; 154/2019; 121/2024) продолжуваат да работат како самостојни органи на државната управа со својство на правно лице во согласност со членот 12 став (1) алинеја 1 и 2 и да ги вршат надлежностите предвидени со членовите 29 и 31 од Законот за организација и работа на органите на државната управа („Службен весник на Република Македонија“ 44/2002; 13/2006; 82/2008; 167/2010; 36/2011; 51/2011 и „Службен весник на Република Северна Македонија“ бр. 96/2019; 110/2019; 154/2019; 121/2024) сѐ додека нивната организација, работа и надлежности не се уредат со посебни закони. 
Влегување во сила
Член 62
(1) Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува шест месеци од денот на неговото влегување во сила.
(2) Владата и органите на државната управа се должни во рок од шест месеци од денот на влегувањето во сила на овој закон да ги усогласат подзаконските акти, организацијата и актите за внатрешна организација и систематизација со одредбите на овој закон.
